Document ID: 32007D0020

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2006
σχετικά με τη χρηματοδοτική συμμετοχή της Κοινότητας για τη διενέργεια επιδημιολογικής έρευνας και την εφαρμογή μέτρων επιτήρησης του καταρροϊκού πυρετού του προβάτου στο πλαίσιο των έκτακτων μέτρων που ελήφθησαν για την καταπολέμηση της εν λόγω νόσου στο Βέλγιο, στη Γερμανία, στη Γαλλία, στο Λουξεμβούργο και στις Κάτω Χώρες το 2006 και το 2007
[κοινοποιηθείσα υπό τον αριθμό Ε(2006) 6968]
(τα κείμενα στην ολλανδική, στη γαλλική και στη γερμανική γλώσσα είναι τα μόνα αυθεντικά)
(2007/20/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 2α),
Εκτιμώντας τα ακόλουθα:
(1)
Την τρίτη και τέταρτη εβδομάδα του Αυγούστου 2006, εμφανίστηκαν εστίες καταρροϊκού πυρετού του προβάτου στις Κάτω Χώρες, στο Βέλγιο, στη Γερμανία και στη Γαλλία, σε περιοχές στις οποίες παλαιότερα δεν είχαν εμφανιστεί εστίες. Η εμφάνιση της νόσου αυτής μπορεί να αποτελέσει σοβαρό κίνδυνο για το ζωικό κεφάλαιο της Κοινότητας.
(2)
Η Επιτροπή έχει εκδώσει διάφορες αποφάσεις με σκοπό τον καθορισμό των ζωνών προστασίας και εποπτείας, καθώς και των όρων που διέπουν τις μετακινήσεις ζώων από τις ζώνες αυτές με την τροποποίηση της απόφασης 2005/393/ΕΚ (2), για τις ζώνες προστασίας και εποπτείας σχετικά με τον καταρροϊκό πυρετό του προβάτου και για τους όρους που ισχύουν για τις μετακινήσεις από τις ζώνες αυτές ή διά μέσου αυτών. Η εν λόγω απόφαση τροποποιήθηκε τελευταία με την απόφαση 2006/761/ΕΚ (3) της Επιτροπής προκειμένου να ληφθούν υπόψη οι πρόσφατες εστίες που αναφέρονται στην αιτιολογική σκέψη (1).
(3)
Προκειμένου να αποτραπεί η εξάπλωση της νόσου το συντομότερο δυνατόν, η Κοινότητα θα πρέπει να συμμετάσχει χρηματοδοτικά στις επιλέξιμες δαπάνες που πραγματοποίησαν οι Κάτω Χώρες, το Βέλγιο, η Γερμανία και η Γαλλία στο πλαίσιο των έκτακτων μέτρων, όπως προβλέπεται στην απόφαση 90/424/ΕΟΚ.
(4)
Ενδείκνυται να θεσπιστούν επειγόντως εναρμονισμένες δραστηριότητες εποπτείας για τον καταρροϊκό πυρετό του προβάτου στις Κάτω Χώρες, στο Βέλγιο, στη Γερμανία και στη Γαλλία.
(5)
Εναρμονισμένα και ενισχυμένα έκτακτα μέτρα εποπτείας ελήφθησαν σε στενή συνεργασία με το Βέλγιο, τη Γερμανία, τη Γαλλία, το Λουξεμβούργο και τις Κάτω Χώρες για τον έλεγχο της επιζωοτίας, διεξάγοντας επιδημιολογικές έρευνες και λαμβάνοντας μέτρα επιτήρησης της ασθένειας, όπως εργαστηριακές δοκιμές ορολογικής και ιολογικής επιτήρησης στο πλαίσιο των δοκιμών που προηγούνται της μετακίνησης των ζώων και δοκιμές εντομολογικής επιτήρησης.
(6)
Οι αρχές των πληγέντων κρατών μελών (Βέλγιο, Γερμανία, Γαλλία, Λουξεμβούργο και οι Κάτω Χώρες) παρουσίασαν αποδείξεις ενισχυμένης συνεργασίας με σκοπό να αποφευχθεί η εξάπλωση της νόσου με την εφαρμογή μέτρων επιτήρησης του καταρροϊκού πυρετού του προβάτου.
(7)
Με βάση τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (4), τα έκτακτα μέτρα στον κτηνιατρικό τομέα που λαμβάνονται σύμφωνα με τους κοινοτικούς κανόνες χρηματοδοτούνται από το Ευρωπαϊκό Γεωργικό Ταμείο Εγγυήσεων. Για σκοπούς δημοσιονομικού ελέγχου, πρέπει να εφαρμόζονται τα άρθρα 9, 36 και 37 του εν λόγω κανονισμού.
(8)
Η καταβολή της χρηματοδοτικής συμμετοχής της Κοινότητας θα πρέπει να εξαρτάται από το εάν οι παραγραμματισθείσες ενέργειες έχουν πράγματι εκτελεστεί και εάν οι αρχές παρέχουν κάθε αναγκαία πληροφορία εντός των καθορισμένων προθεσμιών.
(9)
Κατά την πρώτη εβδομάδα του Νοεμβρίου 2006 το Βέλγιο, η Γερμανία, η Γαλλία, το Λουξεμβούργο και οι Κάτω Χώρες υπέβαλαν αρχική εκτίμηση του κόστους που συνεπάγεται η υλοποίηση επιδημιολογικής έρευνας και μέτρων επιτήρησης του καταρροϊκού πυρετού του προβάτου στο πλαίσιο των άλλων έκτακτων μέτρων που ελήφθησαν για την καταπολέμηση της νόσου. Στην εν λόγω εκτίμηση το ποσό για τα μέτρα επιδημιολογικής επιτήρησης ανέρχεται σε 12 533 634 ευρώ.
(10)
Κρίνεται πλέον σκόπιμο, εν αναμονή της διενέργειας επιτόπιων ελέγχων από την Επιτροπή, να καθοριστεί το ποσό για την πληρωμή της πρώτης δόσης της κοινοτικής χρηματοδοτικής συμμετοχής. Η πρώτη δόση θα πρέπει να ισούται με το 50 % της κοινοτικής συμμετοχής, που καθορίζεται με βάση τις εκτιμώμενες επιλέξιμες δαπάνες των μέτρων επιδημιολογικής επιτήρησης. Κρίνεται επίσης σκόπιμο να καθοριστεί το ανώτατο ποσό που θα επιστραφεί όσον αφορά το κόστος ορισμένων δοκιμών που χρησιμοποιήθηκαν στο πλαίσιο των εν λόγω μέτρων.
(11)
Οι αρχές του Βελγίου, της Γερμανίας, της Γαλλίας, του Λουξεμβούργου και των Κάτω Χωρών εκπλήρωσαν πλήρως τις τεχνικές και διοικητικές υποχρεώσεις τους όσον αφορά τα μέτρα που προβλέπονται στο άρθρο 3 της απόφασης 90/424/ΕΟΚ.
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χορήγηση χρηματοδοτικής συμμετοχής από την Κοινότητα στο Βέλγιο, στη Γερμανία, στη Γαλλία, στο Λουξεμβούργο και στις Κάτω Χώρες
1. Στο πλαίσιο των έκτακτων μέτρων που ελήφθησαν για την καταπολέμηση του καταρροϊκού πυρετού του προβάτου το 2006 και το 2007, το Βέλγιο, η Γερμανία, η Γαλλία, το Λουξεμβούργο και οι Κάτω Χώρες δικαιούνται κοινοτική χρηματοδοτική συμμετοχή ίση με το 50 % των δαπανών που πραγματοποίησαν για να καλύψουν το κόστος των εργαστηριακών δοκιμών ορολογικής και ιολογικής επιτήρησης, καθώς και το κόστος της εντομολογικής επιτήρησης, συμπεριλαμβανομένης της αγοράς παγίδων.
2. Τα μέγιστα ποσά του κόστους που πρέπει να επιστραφούν στο Βέλγιο, στη Γερμανία, στη Γαλλία, στο Λουξεμβούργο και στις Κάτω Χώρες για μια εξέταση ορολογικής επιτήρησης με τη μέθοδο ELISA, η οποία αναφέρεται στην παράγραφο 1 δεν πρέπει να υπερβαίνουν τα 2,5 ευρώ ανά εξέταση που πραγματοποιείται.
3. Ο φόρος προστιθεμένης αξίας εξαιρείται από την κοινοτική χρηματοδοτική συμμετοχή.
Άρθρο 2
Τρόποι καταβολής της χρηματοδοτικής συμμετοχής
Με την επιφύλαξη των αποτελεσμάτων των επιτόπιων ελέγχων που διενεργούνται σύμφωνα με το άρθρο 9 παράγραφος 1 της απόφασης 90/424/ΕΟΚ, καταβάλλεται μια πρώτη δόση ως τμήμα της κοινοτικής χρηματοδοτικής συμμετοχής που προβλέπεται στο άρθρο 1, ως εξής:
α)
300 000 ευρώ στο Βέλγιο·
β)
2 200 000 ευρώ στη Γερμανία·
γ)
100 000 ευρώ στη Γαλλία·
δ)
25 000 ευρώ στο Λουξεμβούργο·
ε)
165 000 ευρώ για τις Κάτω Χώρες·
Η εν λόγω πληρωμή πραγματοποιείται με βάση τα συνοδευτικά έγγραφα που υποβλήθηκαν από το Βέλγιο, τη Γερμανία, τη Γαλλία, το Λουξεμβούργο και τις Κάτω Χώρες σχετικά με τις εργαστηριακές δοκιμές ορολογικής και ιολογικής επιτήρησης, καθώς και το κόστος της εντομολογικής επιτήρησης, συμπεριλαμβανομένης της αγοράς παγίδων, οι οποίες αναφέρονται στο άρθρο 1 παράγραφος 1.
Άρθρο 3
Όροι πληρωμής και δικαιολογητικά
1. Η χρηματοδοτική συμμετοχή της Κοινότητας που προβλέπεται στο άρθρο 1 καταβάλλεται με βάση τα ακόλουθα:
α)
τη διαβίβαση ενδιάμεσης τεχνικής έκθεσης σχετικά με την τεχνική εκτέλεση των μέτρων επιτήρησης συμπεριλαμβανομένων των αποτελεσμάτων που επιτεύχθηκαν κατά την περίοδο από την 15η Αυγούστου 2006 έως την 31η Μαρτίου 2007·
β)
τη διαβίβαση ενδιάμεσης οικονομικής έκθεσης, σε ηλεκτρονική μορφή σύμφωνα με το παράρτημα, σχετικά με τις δαπάνες που πραγματοποιήθηκαν από το κράτος μέλος κατά την περίοδο από την 15η Αυγούστου 2006 έως την 31η Μαρτίου 2007·
γ)
τη διαβίβαση τελικής τεχνικής έκθεσης σχετικά με την τεχνική εκτέλεση των μέτρων επιτήρησης συμπεριλαμβανομένων των αποτελεσμάτων που επιτεύχθηκαν κατά την περίοδο από την 15η Αυγούστου 2006 έως την 31η Δεκεμβρίου 2007·
δ)
τη διαβίβαση τελικής οικονομικής έκθεσης, σε ηλεκτρονική μορφή σύμφωνα με το παράρτημα, σχετικά με τις δαπάνες που πραγματοποιήθηκαν από το κράτος μέλος κατά την περίοδο από την 15η Αυγούστου 2006 έως την 31η Δεκεμβρίου 2007·
ε)
τα αποτελέσματα των ενδεχομένων επιτόπιων ελέγχων που διενεργήθηκαν σύμφωνα με το άρθρο 9 παράγραφος 1 της απόφασης 90/424/ΕΟΚ.
Τα έγγραφα που αναφέρονται στα σημεία α) έως δ) πρέπει να διατίθενται για τους επιτόπιους ελέγχους που αναφέρονται στο σημείο ε) και διενεργούνται από την Επιτροπή.
2. Η ενδιάμεση τεχνική έκθεση και η ενδιάμεση οικονομική έκθεση που αναφέρεται στην παράγραφο 1 στοιχεία α) και β) πρέπει να υποβληθεί το αργότερο έως την 31η Μαΐου 2007. Εάν δεν τηρηθεί η προθεσμία αυτή, η χρηματοδοτική συμμετοχή της Κοινότητας μειώνεται κατά 25 % για κάθε ημερολογιακό μήνα καθυστέρησης.
3. Η τελική τεχνική έκθεση και η τελική οικονομική έκθεση που αναφέρεται στην παράγραφο 1 στοιχεία γ) και δ) πρέπει να υποβληθεί το αργότερο έως την 31η Μαΐου 2008. Εάν δεν τηρηθεί η προθεσμία αυτή, η χρηματοδοτική συμμετοχή της Κοινότητας μειώνεται κατά 25 % για κάθε ημερολογιακό μήνα καθυστέρησης.
Άρθρο 4
Αποδέκτες
Η παρούσα απόφαση απευθύνεται στο Βασίλειο του Βελγίου, στην Ομοσπονδιακή Δημοκρατία της Γερμανίας, στη Γαλλική Δημοκρατία, στο Μεγάλο Δουκάτο του Λουξεμβούργου και στο Βασίλειο των Κάτω Χωρών.
Βρυξέλλες, 22 Δεκεμβρίου 2006.

Labels: 0
18
5
6